Okresná prokuratúra Pezinok 
Šenkvická cesta 5, 902 01 Pezinok 	

Sp. zn. : 3 Pv 595/11/1107	Pezinok, 12.12.2012
EEČ : 2-14-130-2012

U Z N E S E N I E

Trestná vec:	obvinený XXXXX 
Prečin:	Ublíženie na zdraví podľa § 156 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Pezinok
Podľa § 215 odsek 2 písmeno a Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
v čase asi o 19,00 hod. dňa 18.01.2011 v obci XXXXX, na Hlbokej ulici za železničným priecestím pri odbočke  na futbalové ihrisko fyzicky napadol poškodeného XXXXX XXXXX, nar. XXXXX, trvale bytom XXXXX, Svätoplukova č. 1394/38, a to tak, že ho opakovane udieral päsťou do oblasti tváre a následne potom, ako XXXXX XXXXX spadol na zem, ho kopal do celého tela, čím mu spôsobil opuch oboch pier, očí alíc, dve malé tržné rany ľavého ucha a dolnej pery o veľkosti 1 cm, pomliaždenie hrudníka a traumatickú stratu zubu, pričom tieto zranenia si vyžiadali práceneschopnosť poškodeného v trvaní 15 dní,
lebo je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený
Odôvodnenie:
	Vyšetrovateľ Odboru kriminálnej polície Okresného riaditeľstva PZ XXXXX pod sp. zn. XXXXX viedol trestné stíhanie proti obvinenému XXXXX pre prečin ublíženia na zdraví podľa § 156 ods. 1 Trestného zákona na tom skutkovom základe, ako je uvedené vo výrokovej časti tohto uznesenia. 
	Dňa 14.11.2012 policajt predložil spisový materiál v tejto trestnej veci na Okresnú prokuratúru v Pezinku s návrhom na zastavenie trestného stíhania proti obvinenému XXXXX z dôvodu podľa § 215 ods. 2 písm. a/ Trestného poriadku. 
Preskúmaním spisu som zistila, že návrh policajta na zastavenie trestného stíhania je dôvodný.
V priebehu prípravného konania bolo výpoveďami obvineného XXXXX, poškodeného XXXXX a svedkyne Sandry Kollárovej, ako aj znaleckým posudkom z odboru zdravotníctva, odvetvia chirurgie a traumatológie, preukázané, že obv. XXXXX sa dopustil fyzického útoku voči poškodenému, v dôsledku ktorého poškodený utrpel zranenia, ktoré mu spôsobili práceneschopnosť v trvaní 15 dní. 
Uvedený skutok je právne kvalifikovaný ako prečin ublíženia na zdraví podľa § 156 ods. 1 Trestného zákona, za ktorý zákon umožňuje uloženie trestu odňatia slobody v trvaní 6 mesiacov až dva roky. 
Obvinený XXXXX bol rozsudkom Okresného súdu v XXXXX sp. zn. XXXXX z 02.07.2012, právoplatným dňa 02.07.2012, uznaný za vinného z prečinu výtržníctva spolupáchateľstvom podľa § 20, § 364 ods. 1 písm. a/ Trestného zákona v jednočinnom súbehu so zločinom ublíženia na zdraví v štádiu pokusu podľa § 14, § 155 ods. 1 Trestného zákona, pričom mu súd za tento skutok uložil úhrnný a súhrnný nepodmienečný trest odňatia slobody v trvaní 6 rokov so zaradením do ústavu na výkon trestu s minimálnym stupňom stráženia. 
Obvinený bol teda právoplatne odsúdený na nepodmienečný trest odňatia slobody vo výmere, podstatne presahujúcej hornú hranicu trestnej sadzby, stanovenej pre prečin ublíženia na zdraví podľa § 156 ods. 1 Trestného zákona, pre ktorý je v tejto trestnej veci trestne stíhaný. Trest, ku ktorému by mohlo súčasné trestné stíhanie viesť, je preto celkom bez významu, popri už uloženom nepodmienečnom treste odňatia slobody, ktorý už v súčasnosti vykonáva.
Podľa  § 215 odsek 1 písmeno a/ Trestného poriadku prokurátor zastaví trestné stíhanie, ak trest, ku ktorému by mohlo trestné stíhanie viesť, je celkom bez významu popri treste, ktorý bol obvinenému pre iný čin už právoplatne uložený. 
S poukazom na horeuvedené skutočnosti som rozhodla o zastavení trestného stíhania proti obvinenému XXXXX. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.) Ak obvinený vyhlási do 3 dní odo dňa doručenia, že na prejednaní veci trvá, bude sa v trestnom stíhaní pokračovať.

JUDr. Veronika Horňáková
prokurátorka